CELEX: 32020D0721
Language: hu
Date: 2020-05-19 00:00:00
Title: A Tanács (EU) 2020/721 határozata (2020. május 19.) a Nemzetközi Tengerészeti Szervezetben a Tengerikörnyezet-védelmi Bizottság 75. ülésén és a Tengerészeti Biztonsági Bizottság 102. ülésén a hajókról történőszennyezés megelőzéséről szóló nemzetközi egyezmény VI. Mellékletének 2., 14., és 18. szabályát, valamint I. és VI. függelékét, az „Életbiztonság a tengeren” tárgyú nemzetközi egyezmény II-1. fejezetének A.-1, B., B-1., valamint B-2–B-4. részét, a gázokat vagy más alacsony lobbanáspontú tüzelőanyagokat használó hajók biztonságáról szóló nemzetközi szabályzat A.-1 és B-1. részét, valamint az életmentő eszközökön alkalmazott fényvisszaverő anyagok használatáról és felszereléséről szóló A.658(16) sz. határozatot érintő módosítások elfogadása tekintetében az Európai Unió nevében képviselendő álláspontról

2.6.2020   
               
               
                  HU
               
               
                  Az Európai Unió Hivatalos Lapja
               
               
                  L 171/1
               
            
         A TANÁCS (EU) 2020/721 HATÁROZATA
         (2020. május 19.)
         a Nemzetközi Tengerészeti Szervezetben a Tengerikörnyezet-védelmi Bizottság 75. ülésén és a Tengerészeti Biztonsági Bizottság 102. ülésén a hajókról történőszennyezés megelőzéséről szóló nemzetközi egyezmény VI. Mellékletének 2., 14., és 18. szabályát, valamint I. és VI. függelékét, az „Életbiztonság a tengeren” tárgyú nemzetközi egyezmény II-1. fejezetének A.-1, B., B-1., valamint B-2–B-4. részét, a gázokat vagy más alacsony lobbanáspontú tüzelőanyagokat használó hajók biztonságáról szóló nemzetközi szabályzat A.-1 és B-1. részét, valamint az életmentő eszközökön alkalmazott fényvisszaverő anyagok használatáról és felszereléséről szóló A.658(16) sz. határozatot érintő módosítások elfogadása tekintetében az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió által a tengeri közlekedési ágazatban tett intézkedéseknek a tengeri környezet és az emberi egészség védelmét, valamint a tengerbiztonság javítását kell szolgálniuk.
                  
               
                     (2)
                  
                  
                     A Nemzetközi Tengerészeti Szervezet (a továbbiakban: IMO) Tengerikörnyezet-védelmi Bizottsága a 75. ülésén (a továbbiakban: MEPC 75) a tervek szerint módosításokat fogad majd el a hajókról történő szennyezés megelőzéséről szóló nemzetközi egyezmény VI. mellékletének 2., 14., és 18. szabálya, valamint I. és VI. függeléke (a továbbiakban: a MARPOL-egyezmény VI. melléklete) tekintetében az MEPC 75/3. sz. IMO-dokumentum mellékletében meghatározottak szerint.
                  
               
                     (3)
                  
                  
                     Az IMO Tengerészeti Biztonsági Bizottsága a 102. ülésén (a továbbiakban: MSC 102) a tervek szerint módosításokat fogad majd el az „Életbiztonság a tengeren” tárgyú nemzetközi egyezmény II-1. fejezetének A.-1, B., B-1., valamint B-2–B-4. része (a továbbiakban: a SOLAS-egyezmény II-1. fejezete) tekintetében az MEPC 102/3. sz. IMO-dokumentum 1. mellékletében meghatározottak szerint, a gázokat vagy más alacsony lobbanáspontú tüzelőanyagokat használó hajók biztonságáról szóló nemzetközi szabályzat (a továbbiakban: IGF-szabályzat) A-1. és B-1. része tekintetében az MEPC 102/3. sz. IMO-dokumentum 2. mellékletében meghatározottak szerint, valamint az életmentő eszközökön alkalmazott fényvisszaverő anyagok használatáról és felszereléséről szóló A.658(16) sz. határozat (a továbbiakban: A.658(16) sz. határozat) tekintetében.
                  
               
                     (4)
                  
                  
                     Helyénvaló meghatározni az Unió által az MEPC 75 során képviselendő álláspontot, mivel a MARPOL-egyezmény VI. mellékletének 2., 14. és 18. szabályát, valamint I. és VI. függelékét érintő módosítások meghatározó módon befolyásolhatják az uniós jog, nevezetesen az (EU) 2016/802 európai parlamenti és tanácsi irányelv (1) és az (EU) 2015/253 bizottsági végrehajtási határozat (2) tartalmát.
                  
               
                     (5)
                  
                  
                     Helyénvaló meghatározni az Unió által az MSC 102 során képviselendő álláspontot, mivel a SOLAS-egyezmény II-1. fejezetének A.-1, B., B-1., valamint B-2–B-4. részét, valamint az IGF-szabályzat A.-1 és B-1. részét és az A.658(16) sz. határozatot érintő módosítások meghatározó módon befolyásolhatják az uniós jog, nevezetesen a 2009/45/EK (3) és a 2014/90/EU európai parlamenti és tanácsi irányelv (4), valamint az (EU) 2019/1397 bizottsági végrehajtási rendelet (5) tartalmát.
                  
               
                     (6)
                  
                  
                     A MARPOL-egyezmény VI. mellékletének 2., 14. és 18. szabályát, valamint I. és VI. függelékét érintő módosítások biztosítanák az 14. szabályban meghatározott, a tengeri hajózásban használatos tüzelőanyagok kéntartalmára vonatkozó 0,50 %-os határérték következetes alkalmazását. Az Uniónak ezért támogatnia kell ezeket a módosításokat, hogy a vízi járműveken elégetett tüzelőanyagokból származó kén-dioxid-kibocsátás csökkentése révén el lehessen érni a kitűzött egészség- és környezetvédelmi célokat.
                  
               
                     (7)
                  
                  
                     A SOLAS-egyezmény II-1. fejezete A-1. részének módosításai biztonságosabb kikötést tennének lehetővé a hajók számára. Az Uniónak ezért támogatnia kell ezeket a módosításokat, mivel azok segítik a jelenlegi kikötési szabályok átfogó korszerűsítését.
                  
               
                     (8)
                  
                  
                     A SOLAS-egyezmény II-1. fejezete B., B-1., valamint B-2–B-4. részének módosításai biztosítanák a hajók vízzáró integritására vonatkozó rendelkezések következetességét. Az Uniónak ezért támogatnia kell ezeket a módosításokat, mivel azok összhangot teremtenek a B. rész egészében a vízmentességhez kapcsolódó rendelkezések között, beleértve a hajók sérült stabilitására vonatkozó számítások kulcsfontosságú kérdését is.
                  
               
                     (9)
                  
                  
                     Az IGF-szabályzat A-1. és B-1. részének módosításai az IGF-szabályzat alkalmazása során szerzett tapasztalatok alapján javítják a tüzelőanyagok elszigetelésének kérdését, a tűzvédelmet és a fémes anyagok hegesztésére vonatkozó szakítóvizsgálatokat, valamint a tüzelőanyag-elszigetelő rendszer roncsolásmentes vizsgálatát. Az Uniónak ezért támogatnia kell ezeket a módosításokat, mivel azok egyértelműbbé teszik, hogy mely tereket kell megfelelő nyomáscsökkentő rendszerrel ellátni, valamint kiegészítő biztonsági intézkedéseket írnak elő a tüzelőanyag-előkészítő helyiségekben.
                  
               
                     (10)
                  
                  
                     Az A.658(16) sz. határozat módosításai a „szénív” kifejezés törlését, valamint annak az életmentő eszközökön alkalmazott fényvisszaverő anyagokra vonatkozó, aktualizált vizsgálati szabályokkal való felváltását foglalnák magukban. Az Uniónak ezért támogatnia kell ezeket a módosításokat, mivel azok lehetővé teszik a legkorszerűbb technológia alkalmazását.
                  
               
                     (11)
                  
                  
                     Az Unió nem tagja az IMO-nak, valamint a hajókról történő szennyezés megelőzéséről szóló Nemzetközi egyezménynek, „Életbiztonság a tengeren” tárgyú nemzetközi egyezménynek és az IGF-szabályzatnak sem szerződő fele. A Tanácsnak ezért fel kell hatalmaznia a tagállamokat arra, hogy képviseljék az Unió álláspontját.
                  
               
                     (12)
                  
                  
                     E határozat hatályát a javasolt módosítások tartalmára kell korlátozni, amennyiben ezek a módosítások érinthetik az Unió közös szabályait és az Unió kizárólagos hatáskörébe tartoznak. Ez a határozat nem érintheti az Unió és a tagállamok közötti hatáskörmegosztást,
                  
               ELFOGADTA EZT A HATÁROZATOT:
         
            1. cikk
            A Nemzetközi Tengerészeti Szervezet Tengerikörnyezet-védelmi Bizottságának 75. ülésén az Unió nevében képviselendő álláspont az, hogy támogatni kell a hajókról történő szennyezés megelőzéséről szóló nemzetközi egyezmény VI. melléklete 2., 14. és 18. szabályát, valamint I. és VI. függelékét érintő, az MEPC 75/3. sz. IMO-dokumentum mellékletében meghatározott módosítások elfogadását. Ez az álláspont annyiban érinti a szóban forgó módosításokat, amennyiben azok az Unió kizárólagos hatáskörébe tartoznak és érinthetik az Unió közös szabályait.
         
         
            2. cikk
            
               (1)   A Nemzetközi Tengerészeti Szervezet Tengerészeti Biztonsági Bizottságának 102. ülésén az Unió nevében képviselendő álláspont az, hogy támogatni kell a következőben meghatározottak módosításának elfogadását:
               
                           a)
                        
                        
                           az „Életbiztonság a tengeren” tárgyú nemzetközi egyezmény II-1. fejezetének A.-1, B., B-1., valamint B-2–B-4. részét érintő, az MSC 102/3. sz. IMO-dokumentum 1. melléklete;
                        
                     
                           b)
                        
                        
                           a gázokat vagy más alacsony lobbanáspontú tüzelőanyagokat használó hajók biztonságáról szóló nemzetközi szabályzat A-1. és B-1. részét érintő, az MSC 102/3. számú IMO-dokumentum 2. melléklete;
                        
                     
                           c)
                        
                        
                           az életmentő eszközökön alkalmazott fényvisszaverő anyagok használatáról és felszereléséről szóló A.658(16) sz. határozat.
                        
                     
            
               (2)   Az (1) bekezdésben említett álláspont annyiban érinti a szóban forgó módosításokat, amennyiben azok az Unió kizárólagos hatáskörébe tartoznak és érinthetik az Unió közös szabályait.
            
         
         
            3. cikk
            
               (1)   Az Unió nevében képviselendő, az 1. és 2. cikkben foglalt álláspontot a tagállamok – amelyek mind az IMO tagjai – az Unió érdekében együttesen eljárva érvényesítik.
            
            
               (2)   Az 1. és a 2. cikkben említett álláspont kisebb változtatásai a Tanács további határozata nélkül is elfogadhatók.
            
         
         
            4. cikk
            A Tanács felhatalmazza a tagállamokat, hogy az 1. és a 2. cikkben említett módosításokat – az Unió érdekét szem előtt tartva – magukra nézve kötelezőnek ismerjék el, amennyiben az említett módosítások az Unió kizárólagos hatáskörébe tartoznak.
         
         
            5. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. május 19-én.
            
               
                  a Tanács részéről
               
               
                  az elnök
               
               G. GRLIĆ RADMAN
            
         
         
            (1)  Az Európai Parlament és a Tanács (EU) 2016/802 irányelve (2016. május 11.) az egyes folyékony tüzelőanyagok kéntartalmának csökkentéséről (HL L 132., 2016.5.21., 58. o.).
         
            (2)  A Bizottság (EU) 2015/253 végrehajtási határozata (2015. február 16.) az 1999/32/EK tanácsi irányelv értelmében a tengeri hajózásban használatos tüzelőanyagok kéntartalma tekintetében elvégzendő mintavételezés és jelentéstétel szabályainak meghatározásáról (HL L 41., 2015.2.17., 55. o.).
         
            (3)  Az Európai Parlament és a Tanács 2009/45/EK irányelve (2009. május 6.) a személyhajókra vonatkozó biztonsági szabályokról és követelményekről (HL L 163., 2009.6.25., 1. o.).
         
            (4)  Az Európai Parlament és a Tanács 2014/90/EU irányelve (2014. július 23.) a tengerészeti felszerelésekről és a 96/98/EK tanácsi irányelv hatályon kívül helyezéséről (HL L 257., 2014.8.28., 146. o.).
         
            (5)  A Bizottság (EU) 2019/1397 végrehajtási rendelete (2019. augusztus 6.) a tengerészeti felszerelésekre vonatkozó tervezési, gyártási és teljesítménykövetelményekről és vizsgálati előírásokról, valamint az (EU) 2018/773 végrehajtási rendelet hatályon kívül helyezéséről (HL L 237., 2019.9.13., 1. o.).